Moontlikheid vir beurtkrag grootArgieffoto Eskom het gewaarsku daar is ŉ goeie kans dat Suid-Afrikaners verdere kragonderbrekings Dinsdag kan ervaar. “Die kragnetwerk is onder druk. Daar is ŉ redelike na groot kans dat beurkrag vandag toegepas gaan word as enige tegniese uitdagings ontwikkel,” het Andrew Etzinger, Eskom se woordvoerder, gesê. Hy het gesê 25% van Eskom se kragopwekkingkapasiteit word weens tegniese probleme belemmer. Eskom het Maandagmiddag aangekondig dat hy fase 2-beurtkrag begin toepas het. “Beurtkrag het van 15:00 af van fase 1 na fase 2 beweeg,” het die kragvoorsiener toe gesê. Beurtkrag is Maandagaand om 22:00 opgehef. Fase 1-beurtkrag maak voorsiening om tot 1 000 MW kragverbruik te spaar, fase 2 tot 2 000 MW en fase 3 maak voorsiening dat tot 4 000 MW gesny word. Eskom het verbruikers versoek om hul geisers, lugverkoelers, swembadpompe en ander nie-noodsaaklike toestelle af te skakel.